b'\n_START_ARTICLE_\nTantalas\n_START_SECTION_\nChemin\xc4\x97s savyb\xc4\x97s\n_START_PARAGRAPH_\nIki 150\xc2\xa0\xc2\xb0C tantalas beveik su niekuo chemi\xc5\xa1kai nereaguoja, j\xc4\xaf tik \xc4\x97sdina hidrofluoridin\xc4\x97 r\xc5\xabg\xc5\xa1tis, kitos r\xc5\xabg\xc5\xa1tys, turin\xc4\x8dios fluoro jon\xc5\xb3, ir sieros trioksidas. Su \xc5\xa1armais reaguoja labai l\xc4\x97tai. Auk\xc5\xa1tesn\xc4\x97je temperat\xc5\xabroje tantalas tampa labiau reaktyvus._NEWLINE_\xc5\xa0altas tantalas lengvai apdirbamas mechani\xc5\xa1kai. Jau apytiksliai 600\xc2\xa0\xc2\xb0C temperat\xc5\xabroje tantalas lengvai sugeria dujas, pvz., deguon\xc4\xaf. Taip pat jis nepaprastai atsparus r\xc5\xabg\xc5\xa1\xc4\x8di\xc5\xb3 poveikiui.\n_START_SECTION_\nPritaikymo sritys\n_START_PARAGRAPH_\nI\xc5\xa1 prad\xc5\xbei\xc5\xb3 tantalas buvo naudojamas kaitinimo lemp\xc5\xb3 si\xc5\xabl\xc5\xb3 gamybai, bet netrukus buvo pakeistas volframu. Dabar tantalas labai pla\xc4\x8diai naudojimas chemijos pramon\xc4\x97je, kur plonais tantalo lapais padengiami prietaisai, kuriuos veikia \xc4\xafvairios chemi\xc5\xa1kai agresyvios med\xc5\xbeiagos. Taip pat tantalas pakeit\xc4\x97 platin\xc4\x85 laboratorini\xc5\xb3 ind\xc5\xb3 gamyboje._NEWLINE_Tantalo karbid\xc5\xb3 junginiai naudojami greitai pjaustan\xc4\x8di\xc5\xb3 instrument\xc5\xb3 gamybai, pla\xc4\x8diai naudojami aviacin\xc4\x97je pramon\xc4\x97je. Tantalas naudojamas chirurgijoje: i\xc5\xa1 jo gaminami si\xc5\xabli\xc5\xb3 sutvirtinimo priemon\xc4\x97s \xe2\x80\x93 chirurginiai segtukai ir kabliukai, protez\xc5\xb3 gamyboje \xe2\x80\x93 kaul\xc5\xb3 sutvirtinimo viniai, var\xc5\xbetai, plok\xc5\xa1tel\xc4\x97s._NEWLINE_Kai kurie fluoro bei tantalo junginiai nepakei\xc4\x8diami sintetinio kau\xc4\x8diuko gamyboje, o tantalo oksidas \xe2\x80\x93 neatskiriamas optinio stiklo gamybos komponentas.\n_START_SECTION_\nGamtoje\n_START_PARAGRAPH_\nTantalas gamtoje randamas kartu su niobiu \xe2\x80\x93 kolumbito, tantalito ir euksenito mineraluose. Tantalas ir niobis randamas Brazilijoje, Kanadoje, Afrikoje (ypa\xc4\x8d Kongo Demokratin\xc4\x97je Respublikoje), Australijoje ir Ispanijoje. Tantalas, sodrinant alavo mineralus, i\xc5\xa1gaunamas Malaizijoje ir Nigerijoje.\n_START_SECTION_\nTantalo poveikis \xc5\xbemogaus organizmui\n_START_PARAGRAPH_\n\xc5\xbdmogaus organizmo audiniai puikiai adaptuoja tantalo implantus \xe2\x80\x93 vinis, viel\xc4\x85 ir t. t., ta\xc4\x8diau retkar\xc4\x8diais pasitaiko fibrozin\xc4\x97 (skaidulinio audinio u\xc5\xbedegimas) audini\xc5\xb3 reakcija tantalo implantams._NEWLINE_Mokslininkai nesutaria d\xc4\x97l plau\xc4\x8di\xc5\xb3 audini\xc5\xb3 reakcijos \xc4\xaf tantalo dulkes. Pvz., G. Shepers ra\xc5\xa1o, kad tantalo dulk\xc4\x97s, kurias \xc4\xafkv\xc4\x97pdavo eksperimentin\xc4\x97s j\xc5\xabros kiaulyt\xc4\x97s, nedar\xc4\x97 jokios \xc4\xaftakos j\xc5\xb3 plau\xc4\x8di\xc5\xb3 audiniams. Tas pats autorius tyrin\xc4\x97jo ir kit\xc5\xb3 tantalo jungini\xc5\xb3 organizmui poveik\xc4\xaf ir pri\xc4\x97jo prie i\xc5\xa1vados, kad tantalo oksidai bei druskos yra inerti\xc5\xa1kos, netoksi\xc5\xa1kos gyvajam organizmui. Ta\xc4\x8diau kai kurie mokslininkai, pvz., K. Cochren, L. Machlin ir kiti eksperimentuose su gyv\xc5\xabnais \xc4\xafrod\xc4\x97 tam tikr\xc5\xb3 tantalo jungini\xc5\xb3 toksi\xc5\xa1kum\xc4\x85. Toksi\xc5\xa1kiausiu pasirod\xc4\x97 tantalo chloridas \xe2\x80\x93 po paranteralinio \xc4\xafvedimo 1900 mg/kg \xc5\xa1io junginio \xc5\xbeiurk\xc4\x97ms, galima buvo steb\xc4\x97ti tam tikrus patologinius pasikeitimus inkstuose, kepenyse bei kasoje, nors patys gyv\xc5\xabnai i\xc5\xa1likdavo gyvi._NEWLINE_\xc5\xbdmoni\xc5\xb3, dirban\xc4\x8di\xc5\xb3 su tantalu bei jo junginiais, susirgim\xc5\xb3 literat\xc5\xabroje n\xc4\x97ra apra\xc5\xa1yta.'